## Ivace+i finança el desenrotllament de nous productes cosmètics i d’higiene més eficaços i sostenibles basats en tecnologia tèxtil

*** El projecte desenrotlla el concepte de cosmètica ‘sòlida’, que oferix avantatges funcionals i mediambientals davant de la cosmètica tradicional
* Esta iniciativa aprofita les propietats de les nanofibres fabricades amb polímers sostenibles per a conservar els principis actius i ingredients cosmètics**

La Conselleria d’Innovació, Indústria, Comerç i Turisme finança, a través d’Ivace+i Innovació, el desenrotllament d’una nova línia de productes cosmètics innovadors, sostenibles i d’alt valor afegit a partir de l’ús de biopolímers.

El projecte es basa en l’aplicació al sector cosmètic i d’higiene personal de tecnologies capdavanteres pròpies del sector tèxtil, com l’electrofilat o el *meltblown*, que permeten fabricar fibres ultrafines, molt més fines que un pèl dels cabells. Precisament estos fils d’escala microscòpica són capaços d’encapsular i conservar principis actius i ingredients cosmètics de fàcil de degradació.

La iniciativa, denominada PROVECTUS+, està coordinada per l’empresa Nonwovens Ibèrica, que col·labora al seu torn amb Germaine de Capuccini, Brevia i Bioinicia. Este desenrotllament compta amb el finançament de la Unió Europea a través del programa FEDER Comunitat Valenciana per al període 2021-2027.

Actualment, els productes cosmètics més tradicionals com cremes, locions o sèrums, estan deixant pas a altres formats innovadors en la seua presentació i aplicació. És el cas de les càpsules líquides o perles, les mascaretes facials de biocel·lulosa o impregnades, i els pegats per a zones específiques.

Les mascaretes facials d’ús comú s’elaboren a partir d’un material no teixit (similar a una fina làmina tèxtil), que s’impregna amb ingredients actius que en contacte amb la pell proporcionen efectes beneficiosos. No obstant això, alguns compostos sensibles com, per exemple, els antioxidants es poden degradar fins i tot abans que la mascareta arribe a usar-se, la qual cosa en la pràctica reduïx la seua eficàcia.

**Nous productes més eficaços**

En contrast, el format en sec millora de manera notable l’estabilitat dels nutrients, la qual cosa reduïx la seua oxidació i degradació. De fet, el projecte desenrotlla el concepte de cosmètica ‘sòlida’, que oferix avantatges davant de la cosmètica tradicional tant des del punt de vista funcional com mediambiental, ja que també promou el consum de matèries primeres d’origen renovable.

Esta nova línia de cosmètics aprofitarà, per tant, les propietats de les nanofibres obtingudes mitjançant la tecnologia d’electrofilat per a encapsular i conservar principis actius i ingredients cosmètics de fàcil degradació.

Coordinada per l’empresa Nonwovens, en la iniciativa PROVECTUS+ participen també Bioinicia, tecnològica d’equipament i transformació de biopolímers en nanofibres; i Germaine de Capuccini, líder en cosmètica d’alta gamma, que durà a terme el desenrotllament i la comercialització final dels productes innovadors. A més, el consorci es completa amb Brevia, que és una firma dedicada a fabricar i envasar productes higiènics de nanofibres.

Així mateix, l’execució tècnica del projecte ha comptat amb la col·laboració i el suport del Centre Tecnològic AITEX, que és la institució d’investigació de referència en el sector tèxtil i cosmètic.

El projecte s’alinea amb les conclusions del Comité Estratègic d’Innovació Especialitzat (CEIE) en Economia Circular, que en les seues conclusions destaca el desenrotllament d’alternatives més sostenibles en productes destinats al consum com un dels reptes prioritaris de la Comunitat Valenciana en este àmbit.

PROVECTUS+ s’enquadra també en els eixos principals de l’Estratègia especialització intel·ligent de la Comunitat Valenciana, S3, que coordina la Conselleria d’Innovació, Indústria, Comerç i Turisme.

Fecha: 08/11/2025